
SATINALMALAR, SATINALANLAR 

VƏ YALANLAR...

Aydınlıq olmayınca kişinin mindiyi atmıdır, eşşəkmidir, məlum olmaz.

(Oğuz atalar sözü)

Məktəblərin dərslik və dərs vəsaitləri, kitabxanaların ədəbiyyatlarla təminatı, eləcə də müxtəlif yubiley nəşrləri üçün hər il büdcədən orta hesabla 11-12 milyon manat civarında vəsait xərclənir. Elə də az deyil. Bəzi istisnalarla bu vəsaitin əksər hissəsi Təhsil Nazirliyinə, bir hissəsi isə Mədəniyyət və Turizm Nazirliyinə ayrılır. Başqa qurumların da nəşrləri olur.

Nəyə görə tender?

“Dövlət satınalmaları haqqında” Qanun büdcə vəsaiti hesabına satın alınan mal, iş və xidmətlərin ehtimal edilən qiymətinin 50 min manat və bu məbləğdən yuxarı olması halında tender proseduru keçirilməsini tələb etdiyindən həmin nəşrlərin alınması üçün açıq tender (satınalma müsabiqəsi) təşkil olunmalıdır. 

Tenderin təşkilində bir neçə məqsəd güdülür: birincisi, lazım olan nəşrlərin məzmun və poliqrafik icra baxımından daha keyfiyyətlisini seçə bilmək, ikincisi, büdcə vəsaitlərindən səmərəli və qənaətlə istifadə etmək, üçüncüsü də dövlət vəsaitlərindən faydalanmaqda mülkiyyət formasından asılı olmayaraq bütün nəşriyyat və poliqrafiya müəssisələrinə sağlam rəqabət mühiti və bərabər imkanlar yaratmaq. 

Tenderdə şəffaflıq nədir?

Tender prosedurlarının təşkili və keçirilməsi prosesində şəffaflığın təmin olunması ən vacib şərtlərdən biridir. Belə ki, “şəffaflıq təmin edildiyi təqdirdə, ictimaiyyət dövlət orqanlarının qəbul edəcəyi qərarlar haqqında daha çox məlumata malik olur, ictimai diskussiyaya şərait yaranır, dövlət orqanlarına ictimai etimad güclənir və bu orqanların hesabatlılığı və məsuliyyəti daha da artır”. Bu fikirlər hansısa fərdin məsələyə subyektiv yanaşması yox, Azərbaycan Respublikası Prezidentinin təsdiq etdiyi “Şəffaflığın artırılması və korrupsiyaya qarşı mübarizə üzrə Milli Strategiya”da birmənalı şəkildə təsbit olunmuş tələbdir.

Bəs tender prosedurlarında şəffaflıq dedikdə, nəzərdə tutulan nədir? 

Hər şeydən əvvəl, satınalan təşkilat qanuna müvafiq olaraq keçirdiyi açıq tender haqqında “respublikanın dövlət qəzetlərində və beynəlxalq miqyasda yayılan kütləvi informasiya vasitələrində elan verməlidir”. Yəni rəsmi şəkildə bütün potensial tədarükçüləri müsabiqəyə dəvət etməlidir. Reallıqda isə vəziyyət bir qədər fərqlidir. 

Əgər “Xalq qəzeti”, “Respublika” və s. dövlət qəzetlərinə diqqət yetirsəniz, onların səhifələrində tenderlərlə bağlı ilboyu xeyli sayda elanla rastlaşarsınız. Amma “beynəlxalq miqyasda yayılan kütləvi informasiya vasitələri”ndə elandan əksər hallarda söhbət belə getmir. Bəlkə elə buna görə də bizdə nəşr işi ilə bağlı keçirilən tenderlərdə xarici nəşriyyat-poliqrafiya şirkətlərinin iştirakı sıfır səviyyəsindədir. Belə görünür ki, satınalanlar təşkil elədikləri tenderlərdə onları görmək istəmirlər. 

İkincisi, mövcud qanun və təlimatlar alınacaq mal, iş və xidmətlərin elanlarda anlaşıqlı - şəffaf təsvirini tələb edir. Yəni potensial tədarükçüyə işin mahiyyəti və parametrləri haqqında aydın məlumatlar verilməlidir. İndi gəlin, nümunə üçün Respublika Gənclər Kitabxanasına yeni ədəbiyyatların alınması ilə bağlı “Respublika” qəzetinin 01.08.09-cu il tarixli sayında dərc olunmuş elana diqqət yetirək: 

“Tender 1 lot üzrə aparılır: Yeni ədəbiyyatların alınması. 

Tender iştirakçılarına elan edilir ki, öz tender təkliflərini möhürlənmiş, imzalanmış şəkildə ikiqat zərflərdə yazılı surətdə təqdim etsinlər. Müqavilə il ərzində yerinə yetirilməlidir. Müqaviləni yerinə yetirmək üçün tender iştirakçıları maliyyə və texniki imkanlara malik olmalıdırlar. Tenderdə iştirak etmək istəyənlər lot üzrə aşağıdakı məbləğdə iştirak haqqını göstərilən hesaba köçürdükdən sonra Azərbaycan dilində tərtib olunmuş tenderin əsas şərtlər toplusunu Tender Komissiyasından ala bilərlər. 

İştirak haqqı heç bir halda geri qaytarılmır”.

Burada çox vacib məsələlər - işin həcmi, ədəbiyyatın dili, nə qədərinin milli və ya xarici müəlliflərin əsərlərindən ibarət olması, hər nəşrdən neçə nüsxə tələb olunduğu, kitabların fiziki parametrləri və s. barədə hər hansı bir informasiya görürsünüzmü? Əlbəttə, yox. Bəziləri deyə bilər ki, bu məlumatlar tenderin şərtlər toplusunda olur. Ola bilər, amma şərtlər toplusunu əldə etmək elə də sadə məsələ deyil. Bunun üçün müxtəlif təşkilatlardan çoxlu sənədlər toplamalı, tender haqqı ödəməli və rəsmi iddiaçı statusu qazanmalısan. Və axırda da məlum olsa ki, bu iş sənlik deyil, hər şey bir yana, heç ödədiyin iştirak haqqını da qaytarmayacaqlar. 

Respublika Uşaq Kitabxanasının yeni ədəbiyyatla təmin edilməsi üçün “Respublika” qəzetində verilmiş 10.07.08 tarixli, Folklor İnstitutunun 35 kitabının nəşri üçün “Xalq qəzeti”ndə verilmiş 25.02.09 tarixli elanlar da həmin qəbildəndir. Ona görə də ortaya haqlı sual çıxır: Nəyə görə satınalanlar iddiaçı olmaq istəyən təşkilatlara bu cür dumanlı elanlar təqdim edirlər? Cavab sadədir: Onlar “hər arzulayanı” tenderdə görmək istəmirlər. Görünür, belə “elan”lar onlara sadəcə olaraq “qanuna əməl etdiklərini” göstərmək üçün lazımdır. 

Şəffaflıq məsələsində vacib faktorlardan biri də tender nəticəsində bağlanmış müqavilə barədə ictimaiyyətin məlumatlandırılmasıdır. Qanunun 5.3-cü maddəsində bununla bağlı ciddi tələb də var: “...satınalma müqaviləsi barədə məlumat 5 bank günü ərzində tender haqqında elanın verildiyi mətbuat orqanında dərc etdirilir”. Amma siz tender haqda elanların dərc olunduğu qəzetlərin səhifələrində bununla bağlı nümunə üçün bircə elana da rast gələ bilməzsiniz. Ona görə də tender qalibinin kim olmasından, hansı təklif nəticəsində qalib elan edilməsindən heç kəsin məlumatı olmur. Çünki satınalanlar aldıqları nəşrlərin qiymətini xərclədikləri vəsaitin sahibinə - ölkə vətəndaşlarına bildirmək istəmirlər...

Təhsil Nazirliyi isə bu məsələdə heç özünün hazırlayıb cəmiyyətə böyük hay-küylə təqdim etdiyi “Ümumi təhsil sistemində dərslik siyasəti” adlı sənədin 2.2-ci maddəsinin tələblərinə də əməl etmək istəmir. Həmin maddəyə görə işin şəffaflığını təmin etmək üçün dərsliklərin qiymətləndirilməsinin nəticələri dərhal Dərslikləri Qiymətləndirmə Şurasının saytında yerləşdirilməlidir. Amma iki ildir fəaliyyət göstərən Şuranın saytı hələ də yaradılmayıb. Bunlar olmadığı halda satınalmaların şəffaflığından danışmaq məmur demaqoqluğundan başqa bir şey deyil.

Baş tutmayan tenderlərin qaranlıqları...
Tenderin baş tutması üçün Qanunun 11.1-ci maddəsinin tələbinə görə istənilən lot üçün azı üç təklif olmalıdır. Əks təqdirdə satınalan təşkilat onun davamından imtina etməli və bu barədə məlumatı tenderin elan olunduğu mətbuat orqanında 5 bank günü ərzində dərc etdirməlidir. Amma siz indiyəcən iddiaçı çatışmazlığına görə hansısa satınalanın tenderdən və ya tender predmeti olan lotların bircəciyindən imtina etməsi barədə elana rast gəlmisinizmi? Əlbəttə, yox! Çünki bu elanlar onların əvvəlcədən bir mənbədən satınalmaya hesablanmış planlarının ətrafında “lazımsız söz-söhbət”lər yarada bilər. 

Bu cür sınanmış - “bir mənbədən satınalma” yolunu özünün iş üslubuna çevirən təşkilatlardan biri də Təhsil Nazirliyidir. Qurum dərslik nəşri ilə bağlı 2008-ci ildə 12, 2009-cu ildə isə 14 lot üzrə ikimərhələli müsabiqə-tender keçirib. Amma iki ildə üst-üstə 26 lotdan cəmi 3 lot üzrə tender baş tutub. Yəni  üç dərslik komplekti müsabiqə yolu ilə seçilib. Müvafiq sayda təklif almayan lotlar üzrə tenderin davamından imtina barədə heç bir məlumat verilmədiyindən hamı elə bilir ki, ölkəmizdə dərsliklərin tamamı tender yolu ilə nəşr olunur. Ən qəribəsi də odur ki, nazirlik məmurları da ictimaiyyəti aldadaraq hər yerdə bütün dərsliklərin tender yolu ilə nəşr edilməsindən danışırlar.

“Tenderlər niyə baş tutmur?” sualının cavabında satınalanlar müxtəlif səbəblər göstərirlər. Amma bu işdə özəl maraqların olması heç kəsdə şübhə doğurmur. Belə olmasaydı cəmiyyət üçün son dərəcə vacib olan bu cür tədbirlərin baş tutması üçün istər yerli, istərsə də xarici nəşriyyatlarla müvafiq iş aparılar, onlar tenderdə iştiraka həvəsləndirilər, müsabiqənin ədalətli olacağına inam yaradılardı. Amma bunun tam tərsi baş verir. Həvəsləndirmə bir yana, hətta bu işə baş qoşmaq istəyən az sayda nəşriyyatın bəziləri də müxtəlif “bəhanə”lərlə prosesdən kənarlaşdırılır. 

Təhsil Nazirliyi ötən il II sinif dərsliklərinin nəşri üçün elan etdiyi tenderdən “Pedaqogika”, “Elnicat” və “Letterpress” nəşriyyatlarını uzaqlaşdırdı. Əlbəttə, bu hərəkətin mövcud qanunlara uyğun olub-olmadığını müəyyənləşdirmək səlahiyyəti məhkəmələrə aiddir. Ancaq “Elnicat”ın təqdim etdiyi əlyazmanın cildinə çəkdiyi plyonkanın tender komissiyası tərəfindən nəyəsə “işarə” hesab edilməsi, məşhur hekayədəki quzunun suyu “bulandırması” əhvalatını xatırladır. Bunun hansısa tanış ekspertə “parol” kimi yozulması adi məntiqə belə sığmır. Axı nəşriyyatın həmin eksperti öz əlyazması ilə əvvəlcədən bütün detallarına qədər tanış etməsinə kim mane olurdu? Bunun üçün “plyonka parol” dan istifadə etməyə nə lüzum vardı?!

Digər tərəfdən, əgər tender komissiyası belə ədalətlidirsə, bəs onda nəyə görə “Təsviri incəsənət-2” dərsliyinin rəyçisinin və redaktorunun Dərslikləri Qiymətləndirmə Şurasının üzvləri olduğunu görməyib? Axı mövcud qaydalara görə bu qurumun üzvlərinin dərsliklərin kimə məxsus olmasından xəbəri olmamalıdır. Belə çıxır ki, onlar nəinki əvvəlcədən dərsliyin sahibini tanıyıb, hətta onunla əməkdaşlıq da ediblər. 

Tenderdən kənarlaşdırma üçün göstərilən “səbəb”lərdən biri də nəşriyyatların “dərslik işi sahəsində təcrübələrinin olmaması” iddiasıdır. Bu “səbəb”in də məntiqi anlaşılmazdır. Əgər əksər nəşriyyatları tenderlərə buraxmırlarsa, onlar bu təcrübəni harada və nə vaxt toplayacaqlar? Belə görünür ki, dərslik nəşri əbədi olaraq bir neçə “təcrübəli” nəşriyyatın inhisarında qalacaq və onlar da hər il yalançı “müsabiqə”lərin qalibi seçiləcəklər.

Bu il ölkəmizdə dərsliklərlə bağlı keçirilən satınalma prosedurlarında cəmi 7 nəşriyyat iştirak edib. Bizim kimi dərslikləri şagirdlərə pulsuz verən Türkiyədə isə 60-dan artıq. Düşündürücü fərqdir, deyilmi?

Karaul postda deyil...

Satınalmalar sahəsində dövlət siyasətini xüsusi qurum - Satınalmalar üzrə Dövlət Agentliyi həyata keçirir. Qurum tender prosedurları zamanı ədalətli rəqabətin və şəffaflığın təmin olunması, saxtakarlıq hallarının müəyyən edilməsi və şikayətlərə təxirəsalınmadan baxılmasına da məsuldur. Amma Agentlik bəzən kritik vəziyyətlərdə satınalanların qeyri-qanuni əməllərini görməmək üçün məsuliyyətdən qaçıb qanuni vəzifəsini yerinə yetirməkdən belə imtina edir. 

...Təhsil Nazirliyinin tender komissiyası 2008-ci il 24 dekabr tarixli qərarı ilə “Pedaqogika” nəşriyyatını tenderdən kənarlaşdırıb. Göstərdiyi səbəblər isə dövlət idarəçiliyi adına karikatura təsiri bağışlayır: nəşriyyatın direktoru mətbuatda nazirlik əməkdaşlarını, DQŞ üzvlərini və ekspertləri təhqir edib, nazirliyi məhkəməyə verib, saxtakarlıq edərək müsabiqədən keçməyən kitabları çap edərək satışa çıxarıb.

Burada ilk ağıla gələn sual bu olur ki, nəyə görə fiziki şəxs olan direktorun hərəkətinə görə hüquqi şəxs olan nəşriyyat cəzalandırılıb? Axı tenderdə iştirak edən direktor yox, nəşriyyatdır. İkincisi, əgər kimlərsə doğrudan da təhqir olunubsa, niyə məhkəməyə müraciət etməyiblər? Komissiya onlara vəkillik səlahiyyətini hansı qanuna əsasən öz boynuna götürüb? Üçüncüsü, məhkəməyə müraciət etməyə görə cəza hansı qanunda nəzərdə tutulub? Dördüncüsü, müsabiqədən keçməyən kitabın nəşrini və yayımını qadağan edən hansı qanundur? Və sonuncusu, tenderdə saxtakarlıq halını müəyyənləşdirmək səlahiyyəti qanunla Agentliyə həvalə olunubsa, qurum onun səlahiyyətini özbaşına mənimsəmiş bu dərəbəyi düşüncəli tender konissiyasına bir ildir niyə yerini göstərmir? Nəinki göstərmir, hətta məhkəmələrin çağırışını belə eşitməməzliyə vurub məsələnin aydınlaşdırılması üçün proseslərə gəlməkdən boyun qaçırır. 

Belə dumanlı və yalançı tender oyunlarının qarşısını almaq istəməyən və ya buna cəsarəti çatmayan Agentlik məmurlarının, görəsən, heç olmasa, öz balalarına, nəvə-nəticələrinə rəqabət yolu ilə seçilmiş keyfiyyətli dərsliklər lazım deyil? Lazımdırsa, onların satınalmalar sahəsində həyata keçirdikləri dövlət siyasəti bu sahədə tender prosedurlarını nə vaxt aydınlığa çıxaracaq? 

